《齐镈诗为寻管香给谏作》
清代·杨深秀

脽上后土祠，汉皇获鼎所。金气颎秋空，斑斓作伏虎。

阴崖閟瑰宝，阳侯盛赍怒。高浪掀天来，射岸丛万弩。

石罅閛然裂，缒出古镛虡。伊谁窟室悬，乃有歌钟拊。

黄门钟鼎家，昆季并嗜古。脱贯径购归，通夕手摩抚。

绿绣剜藓斑，墨华捶麻楮。举例先辨体，析疑自画肚。

微霭带繁星，平畴擢秬黍。涎迹盘蜗交，斗形瘦蛟舞。

旁行忽斜上，中栾左右鼓。齐字秀三禾，铭文围九乳。

齐景族铸钟，鸿烈典堪数。钟大鑮乃小，高陵注《周语》。

独怪此齐钟，何由薶晋土。葵丘会所悬，崔氏赂所取。

我闻晋义熙，霍山得钟五。篆古识者希，钳口尽龃龉，嗟我河东郡，法物兹焉聚。

即欲考古文，何用寻岣嵝。况乎古之乐，悬钟必成堵。

此镈既来归，应为啸匹侣。鼎有盖底铭，剑分雌雄股。

神物不独见，试更觅故处。齐人有韶乐，所铸备律吕。

上以考籀文，下以佐杜举。太平既有徵，逸经何难补。

作者简介：（1849—1898）山西闻喜人，原名毓秀，字漪村，号孴孴子。光绪十五年进士，授刑部主事。累官御史。百日维新间，屡疏言事，严劾守旧大臣。政变起，抗疏请归政皇帝，被杀。为戊戌六君子之一。有《雪虚声堂诗草》、《杨漪村侍御奏稿》等。